A Bizottság 2003/28/EK irányelve
(2003. április 7.)
a veszélyes áruk közúti szállítására vonatkozó tagállami jogszabályok közelítéséről szóló 94/55/EK tanácsi irányelvnek a műszaki fejlődéshez történő negyedik hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/7/EK bizottsági irányelvvel [1] módosított, a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK tanácsi irányelvre [2] és különösen annak 8. cikkére,
mivel:
(1) A 94/55/EK irányelv A és B melléklete tartalmazza a Veszélyes Áruk Nemzetközi Közúti Szállításáról szóló Európai Megállapodás (ADR) A és B mellékletét 2001. július 1-jétől hatályos formában.
(2) Az ADR korszerűsítésére kétévente kerül sor. Ezért a módosított változat 2003. január 1-jétől hatályos 2003. június 30-ig tartó átmeneti időszakkal.
(3) A C melléklet szélzetszámokra való hivatkozásokat tartalmaz, amelyeknek pontokra kell változniuk.
(4) Ezért a 94/55/EK irányelv mellékleteit módosítani kell.
(5) Az ebben az irányelvben előírt intézkedések összhangban vannak a veszélyes áruk szállításával foglakozó bizottság véleményével,
ELFOGADTA EZT AZ IRÁNYELVET:
1. cikk
A 94/55/EK irányelv mellékletei a következőképpen módosulnak:
1. Az A melléklet helyébe a következő szöveg lép:
"A MELLÉKLET
A Veszélyes Áruk Nemzetközi Közúti Szállításáról szóló Európai Megállapodás (ADR) A mellékletének 2003. január 1-jétől hatályos előírásai, azzal az eltéréssel, hogy a "szerződő fél" kifejezés helyébe a "tagállam" szó lép.
Az ADR A mellékletének 2003. évi módosításait közzéteszik, amint a szöveg a Közösség összes hivatalos nyelvén rendelkezésre áll.
"2. A B melléklet helyébe a következő szöveg lép:
"B MELLÉKLET
A Veszélyes Áruk Nemzetközi Közúti Szállításáról szóló Európai Megállapodás (ADR) B mellékletének 2003. január 1-jétől hatályos előírásai, azzal az eltéréssel, hogy a "szerződő fél" kifejezés helyébe a "tagállam" szó lép.
Az ADR B mellékletének 2003. évi módosításait közzéteszik, amint a szöveg a Közösség összes hivatalos nyelvén rendelkezésre áll.
"3. A C melléklet ezen irányelv mellékletének megfelelően módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2003. július 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal a nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. április 7-én.